लीबिया में गद्दाफी के खिलाफ आंदोलन और तेज  
राजधानी त्रिपोली और पश्चिमी लीबिया पर नियंत्रण बनाए रखने के लिए गद्दाफी लगातार संघर्ष कर रहे हैं। त्रिपोली के ज्यादातर हिस्से सूने पड़े हैं।
लीबिया में कर्नल गद्दाफी के खिलाफ़ आंदोलन जारी है। प्रदर्शनकारियों ने पूर्वी इलाकों में अपनी पकड़ मजबूत कर ली है। राजधानी त्रिपोली और पश्चिमी लीबिया पर नियंत्रण बनाए रखने के लिए गद्दाफी लगातार संघर्ष कर रहे हैं। त्रिपोली के ज्यादातर हिस्से सूने पड़े हैं। केवल गद्दाफी के समर्थक बंदूकधारी सड़कों पर घूम रहे हैं, जिन्हें विरोधियों को मारने के आदेश दिए गए हैं।  वहीं सरकार की ओर से एसएमएस भेजकर नौकरशाहों और दूसरे कर्मचारियों से काम पर आने की अपील की जा रही है, लेकिन ज्यादातर लोग घरों से बाहर आने में डर रहे हैं। ह्यूमन राइट्स वॉच के मुताबिक लीबिया की हिंसा में अब तक 300 लोग मारे गए हैं।  लीबिया से बड़ी संख्या में लोग पलायन करके आस−पास के देशों की ओर जा रहे हैं। बुधवार को सैकड़ों शरणार्थी ट्यूनीशिया की सीमा पर पहुंचे। दूसरे देशों ने भी अपने नागरिकों को वहां से निकालना शुरू कर दिया है। वहां 18 हजार भारतीय हैं, जिन्हें निकालने के लिए आपात योजना तैयार की गई है।